text: Handicapfestival fejrer jubilæum med stjernespækket program
  31 maj 2017 kl. 03.57
  Handicap Løgumgårds Gøgl- og Musikfestival kan i år fejre 25-års jubilæum. Det sker med et stærkt musikprogram, cirkus og køreture i hestevogn.
  Jacob Haugaard er konferencier og styrer slagets gang, når Wafande, Kandis, Southern Sound, Chili Band og Vongshøj Bandet indtager scenen til den 25. udgave af Handicap Løgumgårds Gøgl og Musikfestival.
  - Det er fantastisk, at festivalen nu kan fejre 25 års jubilæum. Opbakningen er hvert år kæmpestor, siger koordinator på Løgumgård, Marianne Styrk, i en pressemeddelelse.
  Handicap Løgumgård er et kommunalt bo- og beskæftigelsessted for fysisk og psykisk udviklingshæmmede i Løgumkloster.
  Marianne Styrk, koordinator, Handicap Løgumgård: "For mange er Gøgl- og Musikfestivalen årets højdepunkt."
  Festivallen er åben for alle – udviklingshæmmede eller ej - og deltagerne kommer ikke til at mangle noget. Mellem koncerterne kan gæsterne se gøgl, køre en tur i hestevogn, blive malet i ansigtet, se klovne, cirkus og meget mere.
  - For mange er Gøgl- og Musikfestivalen årets højdepunkt. Derfor er det skønt, at vi sammen med de mange frivillige kan give de udviklingshæmmede nogle dejlige oplevelser i et trygt og festligt miljø - denne gang på 25. år. Det er da værd at fejre, slutter Marianne Styrk.
  Du kan se programmet for festivallen på Handicap Løgumgårds hjemmeside.
  